אלי שרלוק
קריירה

בשנת 2017 השתתפה שרלוק בעונה ה-12 של תוכנית המציאות "Britain's Got Talent", ועברה לסיבוב השני של התוכנית. באוגוסט באותה שנה היא הופיעה בחלק האמנותי של תחרות מלכת היופי של אירלנד, "Miss Universe Ireland". בינואר 2018 היא התארחה במופע של אלן דג'נרס, וביצעה בתוכנית גרסת כיסוי לשירה של אדל "Million Years Ago". בפברואר באותה שנה שרה שרלוק את "Perfect" של אד שירן, בתוכנית "המופע של ריי ד'אקרי" (אנ'), בערוץ הטלוויזיה האירי "RTÉ One" (אנ'). מיד אחר כך היא הוחתמה על ידי ראיין טדר, סולן להקת "ואן ריפאבליק", על חוזה הקלטות של חמש שנים עם חברת התקליטים "Patriot Records" שבבעלותו.
באירלנד, שרלוק קיימה הופעות חיות בבית האופרה של קורק, עיר הולדתה (דצמבר 2016), שם ביצעה בין היתר את שירו של ג'סטין ביבר, "Mistletoe", באולם "סייפרוס אווניו" בקורק (דצמבר 2018), וקונצרט בתיאטרון אולימפיה (אנ') בדבלין (אפריל 2019). במהלך ביקורה בלוס אנג'לס באוקטובר-נובמבר 2019, התארחה שרלוק במופעי רחוב של הכנרת קרולינה פרוצנקו בטיילת רחוב 3 (אנ') בסנטה מוניקה, כשהן מלוות על ידי אלה פרוצנקו, אמה של קרולינה, בנגינה על פסנתר חשמלי. השתיים ביצעו בין היתר גרסאות כיסוי ל-"Hero" (אנ') של אנריקה איגלסיאס, "Hello" של אדל, ו-"Let Her Go" של פסנג'ר.
בשנת 2020 ביצעה שרלוק את שיר הנושא של הסרט המונפש האירי "חג המולד של אנג'לה 2" (אנ'), כשיר הסיום. בינואר 2020 היא השתתפה בקונצרט הצדקה "Channel Aid" שהתקיים באולם "אלבפילהרמוני" בהמבורג, גרמניה, ובפברואר באותה שנה הוציאה שרלוק מיני-אלבום ראשון ובו גרסת כיסוי לשיר "At Last" (אנ') בעיבוד רית'ם אנד בלוז שביצעה בזמנה אטה ג'יימס. במרץ 2020 היא הצטרפה כזמרת ליווי לסיבוב הופעות של "ואן ריפאבליק" בפריז, קלן, אוטרכט, וב"לונדון פלאדיום" (אנ'), לונדון. ביוני באותה שנה היא הופיעה בפרק האחרון של הסדרה החינוכית "Home School Hub" שהפיקה הטלוויזיה האירית כחלק מההתמודדות עם הסגר הכללי על בתי הספר במדינה, עקב מגפת הקורונה. בתוכנית זו ביצעה שרלוק את "Can't Stop the Feeling" של ג'סטין טימברלייק. עוד בשנת 2020, שרלוק השתתפה בקבוצת נשים אמניות בשם "נשים איריות בהרמוניה", שהקליטה גרסת כיסוי לשיר "Dreams" (אנ') של הקרנבריז, כתמיכה במאבק באלימות במשפחה.
שרלוק משתפת פעולה עם מוזיקאים אחרים ברחוב גרפטון, בהם: פאביו רודריגס (שירה וגיטרה אקוסטית), ג'ון מקמאהון (תופים), וג'ייסון מקנמארה (גיטרה). מדי פעם הם מופיעים במשותף או מבצעים איתה דואטים. הביצוע עם פאביו רודריגס ל"-Billie Jean" מיולי 2020, צבר קרוב ל-57 מיליון צפיות ביוטיוב. בנוסף, היא מופיעה לעיתים קרובות עם הרכב מוזיקלי בשם "The 3 Busketeers", המשמש בהופעות אלה כלהקת ליווי: רפאל זקאריאס וסקס – גיטרה, חוסה קריסטבו – גיטרה בס, והמתופף חוליו לימה. בינואר 2022 חוללה שרלוק סערה זוטה ברשתות החברתיות, כאשר הציבה ברחוב מכשיר לסליקת אשראי בצירוף בקשה מהעוברים והשבים לתת תשר בסך שלושה אירו כל אחד. אחרי שהדבר הופץ בסרטון טיקטוק, היא קיבלה גל של גינויים מצד טרולים ברשתות, שכינו אותה "חצופה" ו"מביכה", ולאלה נוספו ביקורות וטענות אחרות, על שהיא הכתיבה לקהל את הסכום, שלא כל אחד יכול לתת. לאור התגובות השליליות, שרלוק הסבירה שכל ההכנסות מתשרים מיועדות לחלוקה ללהקה, והיא לא לוקחת דבר לעצמה. שיתופי פעולה נוספים שהצליחו במיוחד: Purple Rain (אנ'), דואט עם ג'סיקה דולאן, ו-Ain't No Sunshine, דואט עם סבסטיאן שוב.
ביוני 2022 שהתה שרלוק בלונדון, שם כתבה פזמונים מקוריים עבור אלבום עתידי, בצוותא עם סטיב גאריגן, הגיטריסט של להקת "קודאליין" האירית. באותה עת הביעו מספר חברות תקליטים עניין להחתימה על חוזה בהגיעה לגיל 18, בהן: "פולידור רקורדס", "סוני מיוזיק", "יוניברסל מיוזיק", "אטלנטיק רקורדס" ו"דיסני מיוזיק" (אנ').